b'\n_START_ARTICLE_\n2014 m. \xc5\xbeiemos olimpin\xc4\x97s \xc5\xbeaidyn\xc4\x97s\n_START_SECTION_\nPasiruo\xc5\xa1imas, kaina\n_START_PARAGRAPH_\n119-osios TOK sesijos, vykusios 2007\xc2\xa0m. liepos 4 d. Gvatemalos mieste, metu buvo paskelbta, kad So\xc4\x8dis laim\xc4\x97jo atrankas, nugal\xc4\x97j\xc4\x99s miestus-kandidatus Zalcburg\xc4\x85 (Austrija) ir Pjong\xc4\x8dang\xc4\x85 (Piet\xc5\xb3 Kor\xc4\x97ja)._NEWLINE_Pasiruo\xc5\xa1imo darbai \xc5\xbeaidyn\xc4\x97ms susideda i\xc5\xa1 nauj\xc5\xb3 aren\xc5\xb3 statymo ir miesto modernizavimo telekomunikacij\xc5\xb3, elektros energijos ir transporto srityse, pavyzd\xc5\xbeiui, naujo olimpino parko ant Juodosios j\xc5\xabros pakrant\xc4\x97s statymas. Arenos Krasnaja Polianoje taip pat buvo naujos._NEWLINE_Pirminis \xc5\xbeaidyni\xc5\xb3 surengimo biud\xc5\xbeetas buvo 12 milijard\xc5\xb3 JAV doleri\xc5\xb3, ta\xc4\x8diau v\xc4\x97liau kaina i\xc5\xa1augo iki daug kur min\xc4\x97t\xc5\xb3 50\xe2\x88\x9251 milijardo JAV doleri\xc5\xb3. Pagal tai \xc5\xa1ios olimpin\xc4\x97s \xc5\xbeaidyn\xc4\x97s tapo pa\xc4\x8diomis brangiausiomis olimpiad\xc5\xb3 istorijoje. \xc5\xa0i suma apytiksliai atitinka valstybin\xc4\x97s \xe2\x80\x9eOlympstroy\xe2\x80\x9c \xc4\xafmon\xc4\x97s, \xc4\xafgyvendinan\xc4\x8dios pasiruo\xc5\xa1im\xc4\x85 olimpin\xc4\x97ms \xc5\xbeaidyn\xc4\x97ms, pateiktus duomenis: 2013 m. patvirtint\xc4\x85 1524,4 mlrd. rubli\xc5\xb3 (49,4 mlrd. USD) biud\xc5\xbeet\xc4\x85 ir 2014 m. deklaruotas 1415,2 mlrd. rubli\xc5\xb3 (45,9 mlrd. USD) i\xc5\xa1laidas. Pasak oficiali\xc5\xb3 \xc5\xa1altini\xc5\xb3, tiesiogiai sporto statiniams i\xc5\xa1leista 324,9 mlrd. rubli\xc5\xb3 (10,5 mlrd. USD)._NEWLINE_Pasiruo\xc5\xa1imo metu i\xc5\xa1sakyta kritikos d\xc4\x97l auk\xc5\xa1to korupcijos lygio, aplinkos tar\xc5\xa1os, elgesio su LGBT bendruomene.\n_START_SECTION_\nVieta\n_START_PARAGRAPH_\nOlimpinis miestelis buvo prie Juodosios j\xc5\xabros kranto. Prakti\xc5\xa1kai visos \xc5\xbeaidyni\xc5\xb3 rungtys vyko u\xc5\xbe pus\xc5\xa1im\xc4\x8dio kilometr\xc5\xb3, aplinkiniuose kurortuose Adleryje ir Krasnaja Polianoje. So\xc4\x8dis olimpin\xc4\x97ms \xc5\xbeaidyn\xc4\x97ms tik suteik\xc4\x97 savo vard\xc4\x85.\n_START_SECTION_\nTalismanai\n_START_PARAGRAPH_\n2011\xc2\xa0m. vasario 26 d. tiesiogin\xc4\x97je TV laidoje \xe2\x80\x9eTalismaniya Sochi 2014\xc2\xa0\xe2\x80\x93 The Final\xe2\x80\x9c buvo paskelbti talisman\xc5\xb3 rinkim\xc5\xb3 rezultatai. Pagal juos \xc5\xbeaidyni\xc5\xb3 talismanais i\xc5\xa1rinkti Baltasis lokys, Pilkasis ki\xc5\xa1kis ir Am\xc5\xabras leopardas.\n_START_SECTION_\nRusijos dopingo skandalas\n_START_PARAGRAPH_\n2017 m. lapkri\xc4\x8dio 1 ir lapkri\xc4\x8dio 9 dienomis d\xc4\x97l antidopingo taisykli\xc5\xb3 pa\xc5\xbeeidimo i\xc5\xa1 Rusijos sportinink\xc5\xb3 buvo atimti 4 medaliai. Aukso ir sidabro medalius prarado slidininkas Aleksandras Legkovas, du sidabro medalius prarado kitas slidininkas Maksimas Vyleg\xc5\xbeaninas. Lapkri\xc4\x8dio 27 d. duomenimis i\xc5\xa1 Rusijos atstov\xc5\xb3 buvo atimti 13 medali\xc5\xb3. J\xc5\xb3 i\xc5\xa1kovoti medaliai n\xc4\x97ra priskirti \xc5\xbeemesnes vietas laim\xc4\x97jusiems kitiems sportininkams._NEWLINE_2018 m. sausio 1 d. Sporto arbitra\xc5\xbeo teismas (Cas) pri\xc4\x97m\xc4\x97 sprendim\xc4\x85, kad 28 Rusijos sportinink\xc5\xb3 (i\xc5\xa1 43) antidopingo taisykli\xc5\xb3 pa\xc5\xbeeidimai nebuvo pakankamai \xc4\xafrodyti ir panaikino j\xc5\xb3 IOC skirtas diskvalifikacijas iki gyvenimo pabaigos. 11 sportinink\xc5\xb3 Cas pripa\xc5\xbeino pa\xc5\xbeeidusius taisykles, panaikino diskvalifikacij\xc4\x85 iki gyvenimo pabaigos ir patvirtino draudim\xc4\x85 dalyvauti 2018 m. Pjong\xc4\x8dango olimpin\xc4\x97se \xc5\xbeaidyn\xc4\x97se.\n_START_SECTION_\n\xc5\xbdaid\xc4\x97j\xc5\xb3 boikotas\n_START_PARAGRAPH_\n2014\xc2\xa0m. vasario 19 d. Ukrainos kaln\xc5\xb3 slidinink\xc4\x97 Bohdana Matsotska pasitrauk\xc4\x97 i\xc5\xa1 olimpini\xc5\xb3 \xc5\xbeaidyni\xc5\xb3 reaguodama \xc4\xaf i\xc5\xa1vakar\xc4\x97se vykusius Euromaidano protestus \xc5\xa1alies sostin\xc4\x97je Kijeve.'